《壬寅仲冬晦日同吴监丞游延祥宫延祥盖和靖》
宋代·杨冠卿

霜日炫晴昼，湖光掠眼明。散策事幽讨，出门聊意行。

柳塘和靖居，宫殿若化成。霞裾赤城仙，笑语相逢迎。

云腴饮甘液，琅函披内经。趺坐纵名谈，妙处俱忘形。

须臾启灵锁，台沼列万楹。径路通深杳，宫花不知名。

石泉鸣佩环，松篁奏竽笙。髣髴如钧天，音韵铿韺䪫。

吾皇香案臣，笔力雕阳春。危亭倚高寒，意气干青云。

饮酣视八极，神驰白玉京。日月看跳丸，羲轮忽西倾。

归来十里塘，问讯江梅英。断桥流水香，一枝疏影横。

烟淡月昏黄，清于玉壶冰。锦囊搜好句，山阿纪前盟。

作者简介：杨冠卿（1138-？）南宋诗人，字梦锡，江陵（今属湖北）人，举进士，为九江戎司掾，又尝知广州，以事罢。晚寓临安。闭门不出，与姜夔等相倡和。冠卿才华清俊，四六尤流丽浑雅，淳熙十四年（1187），编有《群公词选》三卷（已佚），自序曰：“余漂流困踬，久客诸侯间……时有所撄拂，则取酒独酌，浩歌数阕，怡然自适，似不觉天壤之大，穷通之为殊途也。”著有《客亭类稿》十五卷。《彊村丛书》辑有《客亭乐府》一卷。《四库总目》传于世。